P r e d k l a d a c i a   s p r á v a

Dňa 30.11.2002 uskutočnil predseda vlády Českej republiky Vladimír Špidla prvú oficiálnu návštevu Slovenska vo funkcii predsedu vlády ČR. Počas návštevy, okrem rokovaní predsedov vlád, bol český hosť prijatý prezidentom SR R. Schusterom a predsedom NR SR P. Hrušovským. Minister obrany ČR J. Tvrdík a minister financií ČR B. Sobotka uskutočnili v rámci návštevy separátne rokovania so svojimi slovenskými partnermi, ministrami obrany I. Šimkom a financií I. Miklošom. Predsedovia vlád SR a ČR podpísali Zmluvu medzi Slovenskou republikou a Českou republikou o zmene článku 38 Zmluvy medzi Slovenskou republikou a Českou republikou o vytvorení colnej únie, podpísanej v Prahe dňa 29. októbra 1992, ktorá umožní zachovať existenciu a obojstranné výhody colnej únie SR a ČR až do termínu spoločného vstupu oboch zmluvných strán do Európskej únie.

Slovenskí predstavitelia ocenili kontinuitu v slovensko-českých vzťahoch a poďakovali za českú podporu pri presadzovaní členstva SR v NATO. Obe strany konštatovali, že v bilaterálnych slovensko-českých vzťahoch neexistujú závažnejšie otvorené otázky a bol potvrdený záujem na pokračovaní ich nadštandardného vývoja. Premiéri SR a ČR sa dohodli na zintenzívnení dialógu a koordinácie v záverečnej fáze prístupových rokovaní s EÚ, najmä na úrovni hlavných vyjednávačov. 

Dôležitou otázkou rokovaní bola českou stranou navrhnutá spolupráca pri ochrane vzdušného priestoru. V tejto súvislosti predseda vlády SR M. Dzurinda tlmočil základný pozitívny postoj slovenskej strany k tejto otázke s tým, že rokovania by mali prebehnúť na úrovni expertných skupín a ministrov obrany SR a ČR. 

Obe strany sa dohodli na prehĺbení spolupráce v oblasti migrácie a v súvislosti so spoločným vstupom do EÚ na úprave režimu na spoločných hraniciach. Slovenská republika navrhla zastaviť plánované investície do ďalšieho budovania slovensko-českých hraničných priechodov. Ušetrené finančné prostriedky SR plánuje vyžiť na posilnenie slovensko-ukrajinských hraníc. Premiéri dohodli urýchlené vytvorenie expertnej skupiny ministerstiev financií, ktorej úlohou bude preskúmať situáciu na všetkých hraničných priechodoch medzi SR a ČR, s cieľom uľahčenia prechodu osôb a tovaru cez spoločnú hranicu.

Oficiálna návšteva predsedu vlády SR V. Špidlu v SR potvrdila bezproblémovosť a vysokú úroveň dvojstranných vzťahov a priniesla podnety pre ďalší rozvoj spolupráce.